
Európsky parlament,
–	so zreteľom na článok 3 Zmluvy o Európskej únii (ďalej len „Zmluva o EÚ“),
–	so zreteľom na články 9, 121, 148 a 149 Zmluvy o fungovaní Európskej únie (ďalej len „ZFEÚ“),
–	so zreteľom na Európsky pilier sociálnych práv (EPSP) vyhlásený a podpísaný Európskym parlamentom, Radou a Komisiou 17. novembra 2017,
–	so zreteľom na oznámenie Komisie zo 4. marca 2021 s názvom Akčný plán na realizáciu Európskeho piliera sociálnych práv (COM(2021)0102) a na jeho navrhované hlavné ciele do roku 2030 v oblasti zamestnanosti, zručností a znižovania chudoby,
–	so zreteľom na oznámenie Komisie zo 17. decembra 2024 s názvom Európsky semester 2025 – jesenný balík (COM(2024)0700),
–	so zreteľom na oznámenie Komisie z 26. novembra 2024 s názvom Európsky semester 2025: nový rámec hospodárskych záležitostí v praxi (COM(2024)0705),
–	so zreteľom na návrh spoločnej správy Komisie a Rady o zamestnanosti zo 17. decembra 2024, ktorý predložila Komisia (COM(2024)0701), 
–	so zreteľom na odporúčanie Komisie z 17. decembra 2024 s názvom Odporúčanie Rady o hospodárskej politike eurozóny (COM(2024)0704),
–	so zreteľom na správu Komisie z 17. decembra 2024 s názvom Správa o mechanizme varovania na rok 2025 (COM(2024)0702), 
–	so zreteľom na pracovný dokument útvarov Komisie z 26. novembra 2024 s názvom Tabuľky týkajúce sa fiškálnej štatistiky poskytujúce relevantné podkladové údaje na posúdenie návrhov rozpočtových plánov na rok 2025 (SWD(2024)0950), 
–	so zreteľom na pracovný dokument útvarov Komisie zo 17. decembra 2024 o zmenách v hodnotiacej tabuľke postupu pri makroekonomickej nerovnováhe v kontexte pravidelného postupu preskúmania (SWD(2024)0702), 
–	so zreteľom na svoje uznesenie z 22. októbra 2024 o pozícii Rady k návrhu opravného rozpočtu Európskej únie č. 4/2024 na rozpočtový rok 2024 – aktualizácia príjmov (vlastné zdroje) a úpravy týkajúce sa niektorých decentralizovaných agentúr[footnoteRef:1], [1:  	Ú. v. EÚ C, C/2025/491, 29.1.2025, ELI: http://data.europa.eu/eli/C/2025/491/oj.] 

–	so zreteľom na správu Maria Draghiho z 9. septembra 2024 s názvom The future of European competitiveness (Budúcnosť európskej konkurencieschopnosti),
–	so zreteľom na správu Enrica Lettu z apríla 2024 o budúcnosti jednotného trhu[footnoteRef:2], [2:  	Letta, E., „Much more than a market – Speed, Security, Solidarity – Empowering the Single Market to deliver a sustainable future and prosperity for all EU Citizens“ (Oveľa viac než len trh – rýchlosť, bezpečnosť, solidarita – posilnenie jednotného trhu s cieľom zaistiť udržateľnú budúcnosť a prosperitu pre všetkých občanov EÚ), apríl 2024.] 

–	so zreteľom na vyhlásenie z La Hulpe o budúcnosti Európskeho piliera sociálnych práv, ktoré 16. apríla 2024 podpísali Európsky parlament, Komisia, Európsky hospodársky a sociálny výbor a Rada,
–	so zreteľom na nariadenie Európskeho parlamentu a Rady (EÚ) 2023/955 z 10. mája 2023, ktorým sa zriaďuje Sociálno-klimatický fond a mení nariadenie (EÚ) 2021/1060[footnoteRef:3], [3:  	Ú. v. EÚ L 130, 16.5.2023, s. 1, ELI: http://data.europa.eu/eli/reg/2023/955/oj.] 

–	so zreteľom na nariadenie Európskeho parlamentu a Rady (EÚ) 2024/1263 z 29. apríla 2024 o účinnej koordinácii hospodárskych politík a mnohostrannom rozpočtovom dohľade a o zrušení nariadenia Rady (ES) č. 1466/97[footnoteRef:4], a najmä na jeho články 3, 4, 13 a 27, [4:  	Ú. v. EÚ L, 2024/1263, 30.4.2024, ELI: http://data.europa.eu/eli/reg/2024/1263/oj. ] 

–	so zreteľom na oznámenie Komisie zo 17. januára 2023 s názvom Využitie talentov v regiónoch Európy (COM(2023)0032),
[bookmark: _GoBack]–	so zreteľom na oznámenie Komisie z 20. marca 2024 s názvom Nedostatok pracovnej sily a zručností v EÚ: akčný plán (COM(2024)0131),
–	so zreteľom na Európsky program v oblasti zručností do roku 2020,
–	so zreteľom na oznámenie Komisie zo 7. septembra 2022 o európskej stratégii v oblasti starostlivosti (COM(2022)0440),
–	so zreteľom na odporúčanie Rady o prístupe k cenovo dostupnej, vysokokvalitnej dlhodobej starostlivosti[footnoteRef:5], [5:  	Ú. v. EÚ C 476, 15.12.2022, s. 1.] 

–	so zreteľom na sociálny prehľad EÚ a jeho hlavné a vedľajšie ukazovatele,
–	so zreteľom na oznámenie Komisie z 3. marca 2021 s názvom Únia rovnosti: Stratégia EÚ v oblasti práv osôb so zdravotným postihnutím na roky 2021 – 2030 (COM(2021)0101),
–	so zreteľom na správu Komisie z 19. septembra 2024 s názvom Vývoj v oblasti zamestnanosti a sociálnych vecí v Európe: vzostupná sociálna konvergencia v EÚ a úloha sociálnych investícií,
–	so zreteľom na rozhodnutie Rady o usmerneniach pre zamestnanosť, ktoré prijala Rada pre zamestnanosť, sociálnu politiku, zdravie a spotrebiteľské záležitosti 2. decembra 2024 a v ktorom sa stanovujú priority v oblasti zamestnanosti a sociálnych vecí v súlade so zásadami Európskeho piliera sociálnych práv,
–	so zreteľom na trojstranné vyhlásenie o prosperujúcom európskom sociálnom dialógu a na pripravovaný Pakt o sociálnom dialógu,
–	so zreteľom na smernicu Európskeho parlamentu a Rady (EÚ) 2022/2041 z 19. októbra 2022 o primeraných minimálnych mzdách v Európskej únii[footnoteRef:6] (smernica o minimálnych mzdách), [6:  	Ú. v. EÚ L 275, 25.10.2022, s. 33, ELI: http://data.europa.eu/eli/dir/2022/2041/oj.] 

–	so zreteľom na Európsku sociálnu chartu uvedenú v preambule Európskeho piliera sociálnych práv,
–	so zreteľom na strategický rámec EÚ pre rovnosť, začleňovanie a účasť Rómov na roky 2020 – 2030,
–	so zreteľom na ciele udržateľného rozvoja OSN,
–	so zreteľom na politiku v oblasti rodovej rovnosti na roky 2020 – 2025,
–	so zreteľom na akčný plán EÚ proti rasizmu na roky 2020 – 2025,
–	so zreteľom na stratégiu pre rovnosť LGBTIQ osôb na roky 2020 – 2025,
–	so zreteľom na článok 55 rokovacieho poriadku,
–	so zreteľom na správu Výboru pre zamestnanosť a sociálne veci (A10-0023/2025),
A.	keďže napriek neistote spôsobenej útočnou vojnou Ruska proti Ukrajine, hospodárskej stagnácii a vplyvu vysokej inflácie sa dosiahol pokrok pri plnení cieľov EÚ v oblasti zamestnanosti, a to, že do roku 2030 by malo byť zamestnaných aspoň 78 % ľudí vo veku 20 až 64 rokov, a to napriek neistote spôsobenej ruskou agresívnou vojnou proti Ukrajine a vplyvu vysokej inflácie; keďže podľa hospodárskej prognózy Komisie na jeseň 2025 dosiahla miera zamestnanosti v EÚ 75,3 %; keďže rast zamestnanosti v EÚ zostal v roku 2023 stabilný; keďže v dvoch tretinách členských štátov bol rast zamestnanosti v roku 2023 na dobrej ceste smerom k dosiahnutiu národného cieľa do roku 2030; keďže však pretrvávajú značné výzvy, ako je vysoká miera nezamestnanosti v niektorých členských štátoch, najmä medzi mladými ľuďmi a osobami so zdravotným postihnutím, ako aj výrazné nerovnosti medzi odvetviami a regiónmi, ktoré môžu z dlhodobého hľadiska negatívne ovplyvniť sociálnu súdržnosť a dobré životné podmienky európskych občanov;
B.	keďže európsky semester spája rôzne nástroje do integrovaného rámca pre mnohostrannú koordináciu a dohľad nad hospodárskymi politikami, politikami zamestnanosti, sociálnymi politikami v rámci EÚ a musí sa stať kľúčovým nástrojom na podporu vzostupnej sociálnej konvergencie; keďže rámec sociálnej konvergencie je kľúčový nástroj na posúdenie sociálnych výziev a vzostupnej konvergencie v rámci európskeho semestra a na monitorovanie sociálnych rozdielov medzi členskými štátmi a zároveň rieši výzvy uvedené v spoločnej správe o zamestnanosti;
C.	keďže Únia prijala cieľ do roku 2030 znížiť počet osôb ohrozených chudobou a sociálnym vylúčením aspoň o 15 miliónov v porovnaní s rokom 2019 vrátane aspoň 5 miliónov detí; keďže takmer v polovici členských štátov ide tento trend opačným smerom; keďže každé štvrté dieťa v Európskej únii je naďalej ohrozené chudobou a sociálnym vylúčením; a keďže súčasný trend neumožní splniť cieľ do roku 2030; keďže verejné výdavky na deti a mládež by sa nemali považovať len za sociálne výdavky, ale za investíciu do budúcnosti; keďže podpora silného, udržateľného a inkluzívneho hospodárskeho rastu môže uspieť len vtedy, ak budúca generácia bude môcť naplno rozvinúť svoj vzdelávací potenciál tak, aby bola pripravená na meniaci sa trh práce, a keďže na splnenie barcelonských cieľov v oblasti vzdelávania a starostlivosti v ranom detstve do roku 2030 by EÚ mala investovať ďalších 11 miliárd EUR ročne[footnoteRef:7]; [7:  	Európska komisia, Vývoj v oblasti zamestnanosti a sociálnych vecí v Európe 2024, september 2024.] 

D.	keďže napriek minimálnemu zníženiu počtu ľudí ohrozených chudobou alebo sociálnym vylúčením v EÚ v roku 2023 bude približne každý piaty človek stále čeliť tejto výzve, pričom rozdiely sú výrazné v prípade detí, mladých a starších ľudí, osôb so zdravotným postihnutím, LGTBI osôb, osôb narodených mimo EÚ a rómskych komunít;
E.	keďže medzi deťmi s etnickým alebo migrantským pôvodom a deťmi so zdravotným postihnutím sa zaznamenali výrazné rozdiely; keďže 83 % rómskych detí žije v domácnostiach ohrozených chudobou; keďže zdroje EÚ a vnútroštátne zdroje, ktoré sa v súčasnosti využívajú, v žiadnom prípade nepostačujú na riešenie problému chudoby detí v EÚ, a preto je mimoriadne dôležité vytvoriť osobitný nástroj na financovanie Európskej záruky pre deti, ako aj synergie s inými európskymi a vnútroštátnymi fondmi;
F.	keďže Európsky pilier sociálnych práv musí slúžiť ako kompas pre sociálne a hospodárske politiky EÚ, pričom Komisia by mala monitorovať pokrok pri jeho vykonávaní s pomocou sociálneho prehľadu a rámca sociálnej konvergencie;
G.	keďže nekvalitné pracovné miesta sú medzi samostatne zárobkovo činnými osobami neúmerne rozšírené, pričom miera samostatnej zárobkovej činnosti klesá, a to aj medzi mladými ľuďmi;
H.	keďže 1,4 milióna ľudí v EÚ stále žije v ústavoch; keďže obyvatelia ústavov sú izolovaní od širšej komunity a nemajú dostatočnú kontrolu nad svojimi životmi a rozhodnutiami, ktoré ich ovplyvňujú; keďže napriek tomu, že Európska únia sa už dlho angažuje v procese deinštitucionalizácie, je stále potrebné vynaložiť úsilie na európskej aj vnútroštátnej úrovni, aby sa zraniteľným skupinám umožnil nezávislý život v komunitnom prostredí;
I.	keďže demografické výzvy vrátane starnutia obyvateľstva, nízkej pôrodnosti a vyľudňovania vidieka, keď sa najmä mladí ľudia sťahujú do mestských oblastí, výrazne ovplyvňujú hospodársku životaschopnosť a atraktívnosť regiónov EÚ, trhov práce a následne udržateľnosť systémov sociálneho zabezpečenia a ďalej zhoršujú regionálne rozdiely v EÚ, a preto predstavujú štrukturálnu výzvu pre hospodárstvo EÚ; keďže, ako sa zdôrazňuje v Draghiho správe, udržateľný rast a konkurencieschopnosť v Európe do veľkej miery závisí od prispôsobenia systémov vzdelávania a odbornej prípravy vyvíjajúcim sa potrebám v oblasti zručností, uprednostňovania vzdelávania dospelých a odborného vzdelávania a prípravy, začlenenia aktívneho obyvateľstva do trhu práce a od spoľahlivého systému sociálneho zabezpečenia;
J.	keďže 70 % pracovníkov v Európe má kvalitné pracovné miesta, 30 % má veľmi napäté pracovné miesta, ktoré zahŕňajú viac požiadaviek ako zdrojov na ich vyrovnanie, čo vedie k celkovo nízkej kvalite pracovných miest. keďže v mnohých povolaniach, ktoré trpia trvalým nedostatkom pracovnej sily, je podiel nekvalitných pracovných miest vyšší ako 30 %;
K.	keďže Enrico Letta vo svojej správe uvádza, že dochádza k poklesu pôrodnosti, pričom vyzdvihuje význam vytvorenia rámca na podporu všetkých rodín v rámci stratégie inkluzívneho rastu v súlade s Európskym pilierom sociálnych práv; keďže v správe sa konštatuje, že spomedzi štyroch slobôd je naďalej najmenej rozvinutý voľný pohyb osôb, a zasadzuje sa za zníženie prekážok pracovnej mobility v rámci EÚ a zároveň za riešenie sociálnych, hospodárskych a politických výziev, ktorým čelia vysielajúce členské štáty a ich najviac znevýhodnené regióny, ako aj za ochranu práva na pobyt; keďže je potrebné podporovať politiky s ústretovým prístupom k rodine a zamerané na zaistenie rovnováhy medzi pracovným a súkromným životom, ktorými sa zabezpečia dostupné a profesionálne systémy starostlivosti, ako aj kvalitné verejné vzdelávanie, dovolenka z rodinných dôvodov a pružné formy organizácie práce v súlade s európskou stratégiou v oblasti starostlivosti;
L.	keďže inflácia zvýšila ekonomické zaťaženie domácností, čo má obzvlášť negatívny vplyv na skupiny v zraniteľných situáciách, ako sú osamelí rodičia, mnohodetné rodiny, starší ľudia alebo osoby so zdravotným postihnutím, pričom hlavnými problémami sú aj naďalej náklady na bývanie a energetická chudoba; keďže bývanie sa stáva nedostupným pre tých, ktorí žijú v domácnostiach, v ktorých náklady na bývanie predstavujú 40 % ich celkového disponibilného príjmu; keďže investície do sociálnych služieb, ponuky bývania vrátane sociálneho bývania a politík, ktoré uľahčujú prístupnosť a cenovú dostupnosť bývania, zohrávajú kľúčovú úlohu pri znižovaní chudoby zraniteľných domácností;
M.	keďže mikropodniky a malé a stredné podniky v EÚ čelia osobitným výzvam, ako je zachovanie konkurencieschopnosti voči subjektom z tretích krajín, udržanie úrovne výroby napriek čoraz vyšším nákladom na energiu a získanie potrebných zručností pre zelenú a digitálnu transformáciu; keďže potrebujú finančnú a technickú podporu, aby splnili regulačné požiadavky a využili príležitosti, ktoré ponúka dvojaká transformácia;
N.	keďže nedostatok pracovnej sily a zručností zostáva problémom na všetkých úrovniach a spomínajú ho spoločnosti všetkých veľkostí a odvetví; keďže tento nedostatok ďalej zhoršuje nedostatok kandidátov na obsadenie kritických pozícií v kľúčových odvetviach, ako je vzdelávanie, zdravotníctvo, doprava, veda, technika, inžinierstvo a stavebníctvo, a to najmä v oblastiach postihnutých vyľudňovaním; keďže tento nedostatok môže byť dôsledkom viacerých faktorov, ako sú zložité pracovné podmienky, neatraktívne mzdy, dopyt po nových súboroch zručností a nedostatok príslušnej odbornej prípravy, nedostatok verejných služieb, prekážky v prístupe k strednému a vysokoškolskému vzdelávaniu a nedostatočné uznávanie zručností a vzdelania;
O.	Keďže Únia prijala cieľ, že do roku 2030 by sa malo každoročne zúčastniť na odbornej príprave aspoň 60 % dospelých; keďže členské štáty sa zaviazali k národným cieľom, aby dosiahli tento hlavný cieľ, a keďže väčšina členských štátov stratila pri plnení týchto národných cieľov pôdu pod nohami; keďže je potrebné ďalšie úsilie na zabezpečenie poskytovania kvalitných politík odbornej prípravy, ktoré podporujú celoživotné vzdelávanie, a prístupu k nim; keďže programy zvyšovania úrovne zručností, rekvalifikácie a odbornej prípravy musia byť dostupné pre všetkých pracovníkov vrátane pracovníkov so zdravotným postihnutím a mali by byť takisto prispôsobené potrebám a schopnostiam pracovníkov;
P.	keďže v roku 2022 sa priemerné skóre 15-ročných žiakov v rámci Programu pre medzinárodné hodnotenie žiakov (PISA) v OECD v meraniach základných zručností (čítanie, matematika a prírodné vedy) v porovnaní s poslednou vlnou v roku 2018 znížilo o 10 bodov; keďže medzi znevýhodnenými žiakmi prevládajú slabšie výsledky, čo svedčí o prehlbovaní nerovností vo vzdelávaní; keďže toto znepokojujúce zhoršenie si vyžaduje reformy a investície do vzdelávania a odbornej prípravy;
Q.	keďže schopnosť EÚ čeliť budúcim šokom, krízam a polykrízam a zároveň zvládnuť demografickú, digitálnu a zelenú transformáciu bude do veľkej miery závisieť od podmienok, v ktorých budú môcť kritickí pracovníci vykonávať svoju prácu; keďže riešenie nedostatku a udržanie všetkých typov talentov si vyžaduje dôstojné pracovné podmienky, prístup k systémom sociálnej ochrany a príležitosti na rozvoj zručností prispôsobené potrebám; a keďže riešenie nedostatku zručností je nevyhnutné na dosiahnutie digitálnej a zelenej transformácie, na zabezpečenie inkluzívneho a udržateľného rastu a na zvýšenie konkurencieschopnosti EÚ;
R.	keďže je nevyhnutné podporovať mobilitu v rámci EÚ, zvážiť prilákanie kvalifikovaných pracovníkov z tretích krajín a zároveň zabezpečiť dodržiavanie a presadzovanie pracovných a sociálnych práv a nasmerovať štátnych príslušníkov tretích krajín, ktorí vstupujú do EÚ legálnymi migračnými cestami, na povolania, ktorých je nedostatok, a to s podporou účinnej integračnej politiky, ktorá bude plne dopĺňať využívanie talentov z Únie;
S.	keďže rozdiely v odmeňovaní žien a mužov zostávajú vo väčšine členských štátov EÚ značné a keďže opatrovateľské povinnosti sú dôležitým faktorom, ktorý naďalej obmedzuje ženy na zamestnanie na čiastočný úväzok alebo vedie k ich vylúčeniu z trhu práce, čo vedie k väčším rozdielom v zamestnanosti žien a mužov;
T.	keďže v spoločnej správe o zamestnanosti sa zdôrazňuje právo na odpojenie najmä v súvislosti s prácou na diaľku, pričom sa uznáva rozhodujúca úloha tohto práva pri zabezpečovaní rovnováhy medzi pracovným a súkromným životom v kontexte rastúcej digitalizácie a práce na diaľku;
U.	keďže v roku 2024 sa stali zjavnými výzvy pre viaceré odvetvia, ako je automobilový priemysel a energeticky náročné odvetvia, a viaceré spoločnosti oznámili rozsiahlu reštrukturalizáciu;
V.	keďže existujú rozdiely v pokrytí sociálnych služieb vrátane dlhodobej starostlivosti, ochrany detí, podpory domáceho násilia a pomoci bezdomovcom, ktoré je potrebné riešiť prostredníctvom európskeho semestra;
W.	keďže v súčasnosti neexistuje pravidelný zber údajov o investíciách do sociálnych služieb a ich pokrytí v celej EÚ; keďže zhromažďovanie takýchto údajov je kľúčové pre analýzu národných sociálnych politík založenú na dôkazoch v rámci analýzy európskeho semestra; keďže to by sa malo riešiť prostredníctvom spoločne dohodnutých kritérií a noriem zberu údajov o investíciách do sociálnych služieb a ich pokrytí v členských štátoch; keďže index sociálnych služieb Európskej sociálnej siete je príkladom toho, ako môže takýto zber údajov prispieť k analýze európskeho semestra;
X.	keďže kríza generačnej výmeny, demografické zmeny a nedostatočný prístup k verejným službám viedli k zvýšenému riziku chudoby a sociálneho vylúčenia, ktoré postihujú najmä deti a starších ľudí, domácnosti s jedným rodičom, veľké rodiny, chudobných pracujúcich, osoby so zdravotným postihnutím, ako aj osoby z marginalizovaného prostredia; keďže ambiciózna stratégia EÚ v oblasti boja proti chudobe bude nevyhnutná na zvrátenie tohto trendu a na poskytnutie odpovedí na viacrozmerný fenomén chudoby;
Y.	keďže z výskumu nadácie Eurofound vyplýva, že miera samovrážd sa od roku 2021 pomaly zvyšuje, pričom predtým desaťročia klesala; keďže treba urobiť viac pre riešenie príčin problémov duševného zdravia v pracovných a životných podmienkach (dôležité je sociálne začlenenie) a problémom zostáva aj prístup k podpore pre ľudí so zlým duševným zdravím;
Z.	keďže v roku 2021 sa v EÚ27 stalo takmer viac ako 3 300 smrteľných nehôd a 3 milióny zranení; keďže každý rok zomrie na choroby súvisiace s prácou viac ako 200 000 pracovníkov; keďže tieto údaje nezahŕňajú všetky nehody spôsobené nedeklarovanou prácou, takže je možné predpokladať, že skutočné počty výrazne prevyšujú oficiálne štatistiky; keďže v roku 2017 bolo podľa nadácie Eurofound až 20 % pracovných miest v Európe nekvalitných a vystavovalo pracovníkov zvýšenému riziku, pokiaľ ide o fyzické alebo duševné zdravie; keďže 14 % pracovníkov bolo vystavených vysokej miere psychosociálnych rizík; keďže 23 % európskych pracovníkov sa domnieva, že ich bezpečnosť alebo zdravie sú z dôvodu ich práce ohrozené;
AA.	keďže výsledky prieskumu Eurobarometra o sociálnej Európe z apríla 2024 zdôrazňujú, že 88 % európskych občanov považuje sociálnu Európu za osobne dôležitú; keďže to potvrdil aj povolebný prieskum EÚ 2024, v ktorom európski občania uvádzali rastúce ceny a životné náklady (42 %) a hospodársku situáciu (41 %) za hlavné témy, ktoré ich motivovali k účasti na voľbách do Európskeho parlamentu v roku 2024;
AB.	keďže podľa článku 3 Zmluvy o EÚ je sociálny pokrok v EÚ jedným z cieľov vysoko konkurencieschopného sociálneho trhového hospodárstva, spolu s plnou zamestnanosťou, vysokou úrovňou ochrany a zlepšením kvality životného prostredia; keďže v článku 3 Zmluvy o EÚ sa tiež uvádza, že EÚ má bojovať proti sociálnemu vylúčeniu a diskriminácii a podporovať sociálnu spravodlivosť a ochranu, rovnosť medzi ženami a mužmi, solidaritu medzi generáciami a ochranu práv dieťaťa;
AC.	keďže nový rámec správy hospodárskych záležitostí EÚ nadobudol účinnosť v apríli 2024 a jeho cieľom je podporovať udržateľný a inkluzívny rast a poskytnúť väčší priestor pre sociálne investície a dosiahnutie cieľov Európskeho piliera sociálnych práv; keďže revízia po prvýkrát zahŕňa rámec sociálnej konvergencie ako integrovanú súčasť európskeho semestra;
AD.	keďže podľa nového rámca správy hospodárskych záležitostí EÚ musia všetky členské štáty do svojich strednodobých plánov zahrnúť reformy a investície zamerané na spoločné priority EÚ a výzvy identifikované v odporúčaniach pre jednotlivé krajiny v rámci európskeho semestra; keďže medzi spoločné priority EÚ patrí sociálna a hospodárska odolnosť vrátane Európskeho piliera sociálnych práv;
AE.	keďže sa očakáva, že verejné investície sa v roku 2025 zvýšia takmer vo všetkých členských štátoch s výrazným príspevkom z Mechanizmu na podporu obnovy a odolnosti nástroja NextGenerationEU a fondov EÚ a prispejú k sociálnym výdavkom vo výške približne 25 % celkových odhadovaných výdavkov v rámci Mechanizmu na podporu obnovy a odolnosti, čím sa zabezpečí rast a hospodárska odolnosť[footnoteRef:8]; keďže sociálne investície a reformy v kľúčových oblastiach môžu podporiť zamestnanosť, sociálne začlenenie, konkurencieschopnosť a hospodársky rast[footnoteRef:9]; keďže sociálni partneri majú zásadný význam pri navrhovaní a vykonávaní politík, ktoré podporujú udržateľný a inkluzívny rast, dôstojnú a kvalitnú prácu a spravodlivú transformáciu, a musia byť zapojení na všetkých úrovniach riadenia v súlade so ZFEÚ; [8:  	Európsky semester 2025: Návrh Komisie zo 17. decembra 2024 na spoločnú správu Komisie a Rady o zamestnanosti (COM(2024)0701).]  [9:  	Európska komisia, Vývoj v oblasti zamestnanosti a sociálnych vecí v Európe 2024, september 2024.] 

AF.	keďže podľa Organizácie pre hospodársku spoluprácu a rozvoj (OECD) predstavujú povolania s najvyšším rizikom automatizácie v priemere v krajinách OECD približne 28 % zamestnanosti[footnoteRef:10]; keďže sociálny dialóg a kolektívne vyjednávanie sú v tejto súvislosti kľúčové na zabezpečenie participatívneho prístupu k riadeniu zmien spôsobených technologickým vývojom, riešenie potenciálnych obáv a zároveň podporu adaptácie pracovníkov (aj prostredníctvom poskytovania zručností); keďže digitalizácia, robotizácia, automatizácia a umelá inteligencia musia byť prínosom pre pracovníkov a spoločnosť zlepšovaním pracovných podmienok a kvality života, zabezpečením dobrej rovnováhy medzi pracovným a súkromným životom, vytváraním lepších pracovných príležitostí a prispievaním k sociálno-ekonomickému zbližovaniu; keďže pracovníci a ich odborové organizácie budú zohrávať rozhodujúcu úlohu pri predvídaní a riešení rizík vyplývajúcich z týchto výziev; [10:  	Pracovné dokumenty OECD o sociálnej zamestnanosti a migrácii, č. 282.] 

AG.	keďže sociálny dialóg a kolektívne vyjednávanie sú nevyhnutné pre konkurencieschopnosť, produktivitu práce a sociálnu súdržnosť EÚ;
1.	domnieva sa, že Komisia a Rada by mali zintenzívniť svoju snahu o vykonávanie Európskeho piliera sociálnych práv (EPSR) v súlade s akčným plánom z marca 2021 a vyhlásením z La Hulpe na dosiahnutie hlavných cieľov do roku 2030; vyzýva Komisiu, aby zabezpečila, aby spoločná správa o zamestnanosti na rok 2026 analyzovala vykonávanie všetkých zásad Európskeho piliera sociálnych práv v súlade s nariadením (EÚ) 2024/1263 a zahŕňala analýzu sociálneho rozmeru národných strednodobých fiškálno-štrukturálnych plánov týkajúcich sa sociálnej odolnosti vrátane Európskeho piliera sociálnych práv; v tejto súvislosti víta oznámenie nového akčného plánu na vykonávanie Európskeho piliera sociálnych práv[footnoteRef:11] na rok 2025 s cieľom dať nový impulz sociálnemu pokroku; víta skutočnosť, že takmer všetky členské štáty majú v roku 2025 zvýšiť verejné investície, čo je nevyhnutné na zabezpečenie prístupu ku kvalitným verejným službám a dosiahnutie cieľov Európskeho piliera sociálnych práv; pripomína, že členské štáty môžu mobilizovať Mechanizmus na podporu obnovy a odolnosti v rozsahu vymedzenom v nariadení (EÚ) 2021/241[footnoteRef:12] do 31. decembra 2026 na politiky pre udržateľný a inkluzívny rast a budúcu generáciu; [11:  	von der Leyen, U., Európa má na výber: politické usmernenia pre budúcu Európsku komisiu 2024 – 2029, 18. júla 2024.]  [12:  	Nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti (Ú. v. EÚ L 57, 18.2.2021, s. 17, ELI: http://data.europa.eu/eli/reg/2021/241/oj).] 

2.	zdôrazňuje, že je dôležité používať sociálny prehľad a rámec sociálnej konvergencie na identifikáciu rizík a sledovanie pokroku pri znižovaní nerovností, posilňovaní systémov sociálnej ochrany a podpore dôstojných pracovných podmienok a podporných opatrení, aby pracovníci zvládli tieto zmeny; zdôrazňuje, že v tejto súvislosti je potrebné zabezpečiť udržateľnú, spravodlivú a inkluzívnu Európu, v ktorej sú sociálne práva plne chránené, a to na rovnakej úrovni ako hospodárske slobody; pripomína, že občania EÚ považujú sociálnu Európu za jednu zo svojich priorít;
3.	vyjadruje poľutovanie nad nedostatkom údajov a analýz o majetkovej nerovnosti a koncentrácii bohatstva v EÚ, keďže ide o jeden z hlavných faktorov chudoby; poukazuje na to, že podľa účtov distribúcie majetku, súboru údajov, ktorý vypracoval Európsky systém centrálnych bánk, predstavoval podiel bohatstva v držbe horných 10 % vo štvrtom štvrťroku 2023 56 %, zatiaľ čo spodná polovica vlastnila len 5 %;
4.	víta zahrnutie analýzy pozitívneho prínosu cieľov udržateľného rozvoja a európskych stratégií v oblasti rovnosti do spoločnej správy o zamestnanosti na rok 2025 a vyzýva Komisiu, aby zabezpečila, že spoločná správa o zamestnanosti na rok 2026 bude obsahovať aj časť analyzujúcu pokrok pri dosahovaní cieľov udržateľného rozvoja v oblasti zamestnanosti a sociálnej politiky, a ďalšiu o pokroku pri odstraňovaní sociálnej a pracovnej diskriminácie v súlade so stratégiou rodovej rovnosti na roky 2020 – 2025, akčným plánom EÚ proti rasizmu na roky 2020 – 2025, strategickým rámcom EÚ pre rovnosť, začleňovanie a účasť Rómov na roky 2020 – 2030, stratégiou rovnosti LGBTIQ osôb na roky 2020 – 2025 a stratégiou pre práva osôb so zdravotným postihnutím na roky 2021 – 2030;
5.	vyzýva členské štáty, aby uplatňovali aktualizované usmernenia pre politiky zamestnanosti s dôrazom na vzdelávanie a odbornú prípravu pre všetkých, nové technológie, ako je umelá inteligencia a nedávne politické iniciatívy týkajúce sa práce pre platformy, cenovo dostupného a dôstojného bývania a riešenia nedostatku pracovných síl a zručností s cieľom posilniť demokratické rozhodovanie;
6.	opätovne zdôrazňuje, že je dôležité investovať do rozvoja zručností pracovnej sily a odbornej prípravy a zabezpečiť kvalitné zamestnanie s dôrazom na individuálne právo na odbornú prípravu a celoživotné vzdelávanie; naliehavo vyzýva členské štáty, aby v spolupráci s miestnymi zainteresovanými stranami vrátane orgánov v oblasti vzdelávania a odbornej prípravy a sociálnych partnerov vypracovali opatrenia na zvyšovanie a prehlbovanie kvalifikácie s cieľom posilniť prepojenie medzi systémami vzdelávania a odbornej prípravy a trhom práce a predvídať potreby trhu práce; víta, že výsledky zamestnanosti čerstvých absolventov odborného vzdelávania a prípravy sa v celej EÚ naďalej zlepšujú; vyjadruje znepokojenie nad zhoršujúcimi sa výsledkami mladých ľudí vo vzdelávaní, najmä pokiaľ ide o základné zručnosti; v tejto súvislosti víta oznámenie akčného plánu pre základné zručnosti a strategického plánu vzdelávania STEM; vyzýva členské štáty, aby investovali do programov, ktoré poskytnú študentom základné, digitálne a prierezové zručnosti potrebné pre svet práce a jeho digitalizáciu a pomôžu im zmysluplne prispievať do spoločnosti; pripomína dôležitú úlohu, ktorú môže zohrávať Európsky fond na prispôsobenie sa globalizácii na pomoc pracovníkom, ktorí prišli o zamestnanie, pri podpore a rekvalifikácii pracovníkov, ktorí boli prepustení v dôsledku veľkých reštrukturalizácií;
7.	víta oznámenie plánu pre kvalitné pracovné miesta s cieľom zabezpečiť spravodlivú transformáciu pre všetkých; ďalej vyzýva Komisiu, aby do tohto plánu zahrnula úvahy o opatreniach súvisiacich s využívaním umelej inteligencie a algoritmického riadenia vo svete práce, aby sa nové technológie využili na zlepšenie pracovných podmienok a produktivity pri súčasnom dodržiavaní práv pracovníkov a rovnováhy medzi pracovným a súkromným životom, ako sa uvádza v spoločnej správe o zamestnanosti[footnoteRef:13];  [13:  	Návrh Komisie zo 17. decembra 2024 na spoločnú správu Komisie a Rady o zamestnanosti (COM(2024)0701).] 

8.	zdôrazňuje, že reakcia na nedostatok pracovných síl v Európskej únii zahŕňa aj zlepšenie a uľahčenie mobility pracovných síl v rámci Únie; vyzýva členské štáty, aby posilnili a uľahčili uznávanie zručností a kvalifikácií v Únii, a to aj pre štátnych príslušníkov tretích krajín; vyzýva Komisiu, aby analyzovala účinnosť platformy Európskej siete služieb zamestnanosti (EURES) s cieľom potenciálne prehodnotiť jej fungovanie;
9.	konštatuje, že počet osôb, ktoré predčasne ukončili vzdelávanie a odbornú prípravu, ľudí s nižšou úrovňou vzdelania, mladých ľudí, ktorí nie sú zamestnaní, ani nie sú v procese vzdelávania alebo odbornej prípravy (NEET), a medzi nimi aj zraniteľných skupín vrátane Rómov, žien, starších ľudí, osôb s nízkou a strednou kvalifikáciou, osôb so zdravotným postihnutím a osôb s migrantským alebo menšinovým pôvodom, v závislosti od kontextu konkrétnej krajiny, zostáva vo viacerých členských štátoch vysoký, a to aj napriek klesajúcemu trendu v Európskej únii; vyzýva členské štáty, aby posilnili záruku pre mladých ľudí, ako sa uvádza v zásade 4 Európskeho piliera sociálnych práv, s cieľom podporovať mladých ľudí v núdzi počas ich osobného a profesijného rozvoja; pripomína kľúčovú úlohu, ktorú zohráva odborné vzdelávanie a príprava pri poskytovaní vedomostí, zručností a kompetencií potrebných pre mladých ľudí vstupujúcich na trh práce; zdôrazňuje potrebu investovať do kvality a atraktívnosti odborného vzdelávania a prípravy prostredníctvom Európskeho sociálneho fondu plus (ESF+); pripomína preto, že treba riešiť túto situáciu a vypracovať riešenia na udržanie mladých ľudí vo vzdelávaní, odbornej príprave alebo zamestnaní, a že je dôležité zabezpečiť im prístup k stážam a učňovskej príprave, čo im umožní získať prvé pracovné skúsenosti a uľahčí ich prechod zo vzdelávania do zamestnania, ako aj vytvoriť pracovné podmienky, ktoré umožnia starnúcej pracovnej sile zostať na trhu práce;
10.	domnieva sa, že hoci došlo k zlepšeniu, osoby so zdravotným postihnutím, najmä ženy so zdravotným postihnutím, stále čelia značným prekážkam na trhu práce, a preto je potrebná odborná a digitálna odborná príprava a zároveň podpora začleňovania osôb so zdravotným postihnutím so zameraním na neaktívnu pracovnú silu a skupiny s nízkou účasťou na trhu práce vrátane žien, mladých ľudí, starších pracovníkov a osôb s chronickými chorobami; vyzýva Komisiu, aby od roku 2025 aktualizovala stratégiu EÚ pre oblasť zdravotného postihnutia o nové hlavné iniciatívy a opatrenia, ako je európska záruka zamestnanosti a získania zručností pre osoby so zdravotným postihnutím a výmena najlepších postupov, ako je preukaz pre osoby so zdravotným postihnutím, najmä s cieľom riešiť sociálne začlenenie a nezávislý život osôb so zdravotným postihnutím a zároveň zabezpečiť ich prístup ku kvalitnému vzdelávaniu, odbornej príprave a zamestnaniu prostredníctvom usmernení o zachovaní príspevkov pre osoby so zdravotným postihnutím;
11.	vyjadruje znepokojenie nad tým, že Rómovia naďalej čelia značným prekážkam pri hľadaní zamestnania, pričom ich vyhliadky obmedzujú pretrvávajúce predsudky; konštatuje, že strategický rámec EÚ pre rovnosť, začlenenie a účasť Rómov poukazuje na nedostatočný pokrok v prístupe k zamestnaniu a na rastúci podiel rómskej mládeže, ktorá nie je zamestnaná, ani nie je v procese vzdelávania alebo odbornej prípravy; zdôrazňuje cieľ rámca znížiť rozdiel v zamestnanosti medzi Rómami a celkovou populáciou na polovicu a zabezpečiť, aby do roku 2030 pracovalo aspoň 60 % Rómov; vyzýva členské štáty, aby prijali integrovaný prístup zameraný na rovnosť a zabezpečili, aby sa verejné politiky a služby účinne dostali ku všetkým Rómom vrátane tých, ktorí žijú v odľahlých vidieckych oblastiach;
12.	zdôrazňuje potrebu venovať pozornosť sociálnym a environmentálnym aspektom konkurencieschopnosti, zdôrazňuje potrebu investícií do vzdelávania a odbornej prípravy pre všetkých s cieľom zabezpečiť všeobecný prístup ku kvalitnému verejnému vzdelávaniu a programom odbornej prípravy, ako aj udržateľné postupy na podporu inkluzívneho rastu; zdôrazňuje, že sociálni partneri by mali zohrávať kľúčovú úlohu pri identifikácii a riešení potrieb v oblasti zručností v celej EÚ;
13.	vyzýva Komisiu a členské štáty, aby do európskeho semestra zahrnuli osobitné odporúčania týkajúce sa cenovej dostupnosti bývania a aby podporovali investície do bývania; naliehavo vyzýva členské štáty, aby zabezpečili, že investície do bývania podporia dlhodobé kvalitné riešenia bývania, ktoré sú skutočne dostupné pre domácnosti s nízkymi a strednými príjmami, pričom zdôrazňuje, že investície do sociálneho a cenovo dostupného bývania majú kľúčový význam pre zabezpečenie a zlepšenie kvality života pre všetkých; zdôrazňuje potrebu lepšieho využívania finančných prostriedkov EÚ, napríklad prostredníctvom finančných nástrojov Európskej investičnej banky, najmä na podporu investícií na zvýšenie energetickej efektívnosti budov; vyzýva Komisiu a členské štáty, aby prijali rozhodné opatrenia s cieľom poskytnúť posúdenie politík, fondov a prekážok Únie, ktoré by mali uľahčiť výstavbu, prestavbu a obnovu prístupného, cenovo dostupného a energeticky efektívneho bývania vrátane sociálneho bývania, ktoré spĺňa potreby mladých ľudí, ľudí so zníženou pohyblivosťou, skupín s nízkymi a strednými príjmami, ohrozených rodín a ľudí v zraniteľnejších situáciách, a zároveň chrániť vlastníkov nehnuteľnosti a tých, ktorí sa snažia o prístup k vlastníctvu nehnuteľnosti, pred ďalším znížením ponuky;
14.	víta ohlásený európsky plán pre cenovo dostupné bývanie, ktorý má podporiť členské štáty pri riešení krízy bývania a prudkého nárastu cien nájomného; vyzýva Komisiu, aby posúdila a zverejnila, ktoré potenciálne prekážky súvisiace s pravidlami štátnej pomoci ovplyvňujú dostupnosť bývania; pripomína, že cieľom Sociálno-klimatického fondu je poskytovať od roku 2026 finančnú pomoc členským štátom na podporu zraniteľných domácností, najmä prostredníctvom opatrení a investícií určených na zvýšenie energetickej efektívnosti budov, dekarbonizáciu vykurovania a chladenia budov a integráciu výroby a skladovania energie z obnoviteľných zdrojov do budov;
15.	domnieva sa, že bezdomovectvo je v EÚ dramatickým sociálnym problémom; požaduje jednotné vymedzenie pojmu bezdomovectvo v EÚ, ktoré by umožnilo systematické porovnávanie a posudzovanie rozsahu bezdomovectva v rôznych členských krajinách EÚ; vyzýva Komisiu, aby vypracovala stratégiu a pracovala na odstránení bezdomovectva v EÚ do roku 2030 podporou prístupu k cenovo dostupnému a dôstojnému bývaniu, ako aj prístupu ku kvalitným sociálnym službám; naliehavo vyzýva členské štáty, aby v tejto oblasti lepšie využívali dostupné nástroje EÚ vrátane ESF+[footnoteRef:14]; [14:  	Stanovisko Európskeho hospodárskeho a sociálneho výboru z 13. decembra 2023 s názvom Vytvoriť rámec EÚ pre vnútroštátne stratégie na pomoc bezdomovcom na základe zásady „najskôr bývanie“ (Ú. v. EÚ C, C/2024/1567, 5.3.2024, ELI: http://data.europa.eu/eli/C/2024/1567/oj).] 

16.	vyzýva členské štáty, aby vypracovali národné stratégie v oblasti bezdomovectva; víta zámer predložiť odporúčanie Rady o bezdomovectve[footnoteRef:15]; vyzýva Komisiu, aby ďalej zvyšovala ambície Európskej platformy pre boj proti bezdomovectvu; [15:  	Stanovisko Európskeho hospodárskeho a sociálneho výboru z 13. decembra 2023 s názvom Vytvoriť rámec EÚ pre vnútroštátne stratégie na pomoc bezdomovcom na základe zásady „najskôr bývanie“.] 

17.	domnieva sa, že je naliehavo potrebné, aby EÚ prijala opatrenia na riešenie pretrvávajúcej vysokej miery chudoby a sociálneho vylúčenia v EÚ, najmä medzi deťmi, mladými a staršími ľuďmi, osobami so zdravotným postihnutím, osobami narodenými mimo EÚ, LGTBI osobami a rómskymi komunitami; zdôrazňuje, že by sa mal uprednostniť prístup ku kvalitným sociálnym službám a mala by sa zabezpečiť energetická bezpečnosť zraniteľných domácností; vyzýva Komisiu, aby prijala vôbec prvú stratégiu EÚ v oblasti boja proti chudobe;
18.	pripomína cieľ Únie, ktorým je prechod z inštitucionálnej starostlivosti na komunitnú alebo rodinnú starostlivosť; vyzýva Komisiu, aby predložila akčný plán deinštitucionalizácie; zdôrazňuje, že tento akčný plán by sa mal vzťahovať na všetky skupiny, ktoré stále žijú v ústavoch, vrátane detí, osôb so zdravotným postihnutím, ľudí trpiacich duševnými problémami, ľudí postihnutých bezdomovectvom a starších ľudí; vyzýva členské štáty, aby v plnej miere využili prostriedky ESF+, ako aj ďalšie príslušné európske a vnútroštátne fondy na dokončenie procesu deinštitucionalizácie s cieľom zabezpečiť, aby každý občan EÚ mohol žiť v rodinnom alebo komunitnom prostredí;
19.	vyzýva Komisiu, aby vypracovala európsky akčný plán pre duševné zdravie v súlade s nedávnymi odporúčaniami[footnoteRef:16]; vyzýva členské štáty, aby posilnili prístup k službám duševného zdravia a programom emocionálnej podpory pre všetkých, najmä pre deti, mladých ľudí a staršie osoby; požaduje lepšie využívanie ukazovateľov sociálneho prehľadu s cieľom riešiť vplyv neistých životných podmienok a neistoty na duševné zdravie; [16:  	Oznámenie Komisie zo 7. júna 2023 o komplexnom prístupe k duševnému zdraviu (COM(2023)0298).] 

20.	vyzýva Komisiu, aby riešila osamelosť podporou ucelenej stratégie EÚ v oblasti osamelosti a prístupu k odbornej starostlivosti; vyzýva tiež, aby sa táto stratégia EÚ zaoberala sociálno-ekonomickým vplyvom osamelosti na produktivitu a dobré životné podmienky riešením problémov ako osamelosť na vidieku; vyzýva členské štáty, aby pokračovali vo vykonávaní odporúčania Rady o prístupe ku kvalitnej a cenovo dostupnej dlhodobej starostlivosti s cieľom zabezpečiť prístup ku kvalitnej starostlivosti a zároveň zabezpečiť dôstojné pracovné podmienky pre pracovníkov v sektore starostlivosti, ako aj pre neformálnych opatrovateľov;
21.	uznáva, že 44 miliónov Európanov je častými neformálnymi poskytovateľmi dlhodobej starostlivosti, pričom väčšinu z nich tvoria ženy[footnoteRef:17]; [17:  	Európska komisia: Generálne riaditeľstvo pre zamestnanosť, sociálne záležitosti a začlenenie, Long-term care report – Trends, challenges and opportunities in an ageing society (Správa o dlhodobej starostlivosti – Trendy, výzvy a príležitosti v starnúcej spoločnosti). zväzok I, Úrad pre publikácie, 2021, https://data.europa.eu/doi/10.2767/677726.] 

22.	uznáva jedinečnú úlohu opatrovateľov v spoločnosti, hoci definícia opatrovateľov nie je v EÚ harmonizovaná, odvetvie dlhodobej starostlivosti zamestnáva 6,4 milióna ľudí v celej EÚ;
23.	je znepokojený tým, že v roku 2023 bude 94,6 milióna ľudí v EÚ stále ohrozených chudobou alebo sociálnym vylúčením; zdôrazňuje, že bez zmeny paradigmy v prístupe k boju proti chudobe Európska únia a jej členské štáty nedosiahnu svoje ciele v oblasti znižovania chudoby; domnieva sa, že oznámenie vôbec prvej stratégie EÚ v oblasti boja proti chudobe je krokom správnym smerom k zvráteniu tohto trendu, ale musí poskytnúť komplexný prístup k riešeniu viacrozmerných aspektov chudoby a sociálneho vylúčenia s konkrétnymi opatreniami, dôsledným vykonávaním a monitorovaním; žiada, aby táto stratégia zahŕňala všetky osoby postihnuté chudobou a sociálnym vylúčením, predovšetkým najviac znevýhodnené osoby, ale aj osobitné opatrenia pre rôzne skupiny, ako sú osoby postihnuté chudobou pracujúcich, bezdomovci, osoby so zdravotným postihnutím, rodiny s jedným rodičom a predovšetkým deti, s cieľom trvalo prelomiť kruh chudoby; zdôrazňuje, že transpozícia smernice o minimálnej mzde bude kľúčová pre prevenciu a boj proti rizikám chudoby medzi pracovníkmi a zároveň posilní motiváciu pracovať, a víta skutočnosť, že viaceré členské štáty zmenili alebo plánujú zmeniť svoje rámce minimálnej mzdy; vyjadruje znepokojenie nad nárastom neštandardných foriem zamestnania, pri ktorých budú pracovníci s väčšou pravdepodobnosťou čeliť pracovnej chudobe a ocitnú sa bez primeranej právnej ochrany; 
24.	opätovne vyzýva Komisiu, aby v rámci európskeho semestra a odporúčaní pre jednotlivé krajiny pozorne monitorovala vykonávanie záruky pre deti vo všetkých členských štátoch; opakovane vyzýva, aby sa zvýšilo financovanie Európskej záruky pre deti s osobitným rozpočtom vo výške najmenej 20 miliárd EUR a aby všetky členské štáty vyčlenili aspoň 5 % svojich finančných prostriedkov pridelených z ESF+ na boj proti chudobe detí a podporu ich dobrých životných podmienok; domnieva sa, že odporúčania pre jednotlivé krajiny by mali odrážať súlad rozpočtu členských štátov s minimálnou požiadavkou pridelenia prostriedkov na riešenie chudoby detí stanovenou v nariadení o ESF+[footnoteRef:18]; vyzýva Komisiu, aby v budúcom viacročnom finančnom rámci vyčlenila ambiciózny rozpočet na záruku pre deti s cieľom reagovať na rastúci problém chudoby detí a sociálneho vylúčenia; [18:  	Článok 7 ods. 3 nariadenia Európskeho parlamentu a Rady (EÚ) 2021/1057 z 24. júna 2021, ktorým sa zriaďuje Európsky sociálny fond plus (ESF+) (Ú. v. EÚ L 231, 30.6.2021, s. 21, ELI: http://data.europa.eu/eli/reg/2021/1057/oj).] 

25.	je znepokojený vnútroštátnymi politikami, ktoré vytvárajú medzery v zdravotnom zabezpečení a zvyšujú nerovnosti v rámci členských štátov aj medzi nimi; upozorňuje, že to tiež narúša vykonávanie zásady 16 Európskeho piliera sociálnych práv a cieľa udržateľného rozvoja 3.8 o všeobecnej dostupnej zdravotnej starostlivosti, ako aj celkový cieľ Európskeho piliera sociálnych práv, ktorým je podpora vzostupnej sociálnej konvergencie v EÚ, pričom sa na nikoho nesmie zabudnúť; domnieva sa, že ukazovatele použité v sociálnom prehľade neposkytujú komplexný pohľad na dostupnosť zdravotnej starostlivosti;
26.	zdôrazňuje, že zamestnávatelia musia podporovať medzigeneračné väzby v rámci podnikov a medzigeneračné vzdelávanie medzi mladšími a staršími pracovníkmi a naopak; zdôrazňuje, že starnúca pracovná sila môže podnikom pomôcť pri vývoji nových produktov a služieb, aby sa kreatívnejším a produktívnejším spôsobom prispôsobili potrebám starnúcej spoločnosti; ďalej vyzýva na vytvorenie stimulov na podporu dobrovoľníckej činnosti a mentorstva, aby sa podporil prenos vedomostí medzi generáciami;
27.	upozorňuje, že podľa správ Európskej centrálnej banky sú reálne mzdy stále pod úrovňou spred pandémie, zatiaľ čo produktivita bola približne rovnaká; súhlasí s tým, že to vytvára určitý priestor pre neinflačné oživenie reálnych miezd, a varuje, že ak sa reálne mzdy neobnovia, zvýši sa tým riziko dlhotrvajúcej hospodárskej slabosti, ktorá by mohla spôsobiť zničujúce účinky, a ďalej by to znížilo produktivitu v eurozóne v porovnaní s inými časťami sveta; domnieva sa, že lepšie presadzovanie minimálnej mzdy a posilnenie kolektívneho vyjednávania môže mať priaznivý vplyv na úroveň mzdovej nerovnosti, najmä tým, že pomôže zraniteľnejším pracovníkom v spodnej časti mzdového spektra, na ktorých sa čoraz viac zabúda;
28.	vyzýva členské štáty, aby zabezpečili dôstojné pracovné podmienky, ktoré okrem iného zahŕňajú dôstojnú mzdu, prístup k sociálnej ochrane, možnosti celoživotného vzdelávania, bezpečnosť a ochranu zdravia pri práci, dobrú rovnováhu medzi pracovným a súkromným životom a právo na odpojenie, primeraný pracovný čas, zastúpenie pracovníkov, demokraciu na pracovisku a kolektívne zmluvy; naliehavo vyzýva členské štáty, aby podporovali demokraciu na pracovisku, sociálny dialóg a kolektívne vyjednávanie a chránili práva pracovníkov, najmä v kontexte zelenej a digitálnej transformácie, a aby zabezpečili rovnakú odmenu za rovnakú prácu mužov a žien, zvýšili transparentnosť odmeňovania a riešili rodovú nerovnosť s cieľom odstrániť rozdiely v odmeňovaní žien a mužov v EÚ;
29.	pripomína význam zlepšenia prístupu samostatne zárobkovo činných osôb k sociálnej ochrane a vyzýva Komisiu, aby v rámci odporúčaní pre jednotlivé krajiny monitorovala vnútroštátne plány členských štátov na vykonávanie odporúčania Rady z 8. novembra 2019 o prístupe pracovníkov a samostatne zárobkovo činných osôb k sociálnej ochrane[footnoteRef:19]; v tejto súvislosti pripomína, keďže miera samostatne zárobkovo činných osôb v kultúrnom a kreatívnom sektore je viac ako dvojnásobná v porovnaní s celkovou populáciou, 13 iniciatívami uvedenými v odpovedi Komisie z 21. februára 2024 na uznesenie Európskeho parlamentu z 21. novembra 2023 o rámci EÚ pre sociálnu a profesijnú situáciu umelcov a pracovníkov v kultúrnych a kreatívnych odvetviach[footnoteRef:20], a vyzýva Komisiu, aby ich začala vykonávať v spolupráci s členskými štátmi; [19:  	Ú. v. EÚ C 387, 15.11.2019, s. 1.]  [20:  	Uznesenie Európskeho parlamentu z 21. novembra 2023 s odporúčaniami pre Komisiu o rámci EÚ pre sociálnu a profesijnú situáciu umelcov a pracovníkov v kultúrnych a kreatívnych odvetviach (Ú. v. EÚ C, C/2024/4208, 24.7.2024, ELI: http://data.europa.eu/eli/C/2024/4208/oj).] 

30.	vyzýva na vykonávanie politík, ktoré podporujú rovnováhu medzi pracovným a súkromným životom a právo na odpojenie sa, s cieľom zlepšiť kvalitu života všetkých rodín a pracovníkov, zabezpečiť vykonávanie smernice o rovnováhe medzi pracovným a súkromným životom[footnoteRef:21] a európskej stratégie v oblasti starostlivosti; vyzýva Komisiu, aby predložila návrh na riešenie telepráce a práva na odpojenie sa; vyzýva tiež Komisiu, aby predložila návrh na vytvorenie európskeho preukazu pre všetky typy veľkých rodín a európskeho akčného plánu pre osamelých rodičov, ktorý by ponúkol vzdelávacie a sociálne výhody; nakoniec požaduje iniciatívy na boj proti vylúčeniu pracovnej sily v dôsledku dlhšieho obdobia práceneschopnosti, prispôsobenie pracoviska a podporu pružných pracovných podmienok a vypracovanie stratégií na podporu návratu pracovníkov po dlhšej neprítomnosti; [21:  	Smernica Európskeho parlamentu a Rady (EÚ) 2019/1158 z 20. júna 2019 o rovnováhe medzi pracovným a súkromným životom rodičov a osôb s opatrovateľskými povinnosťami, ktorou sa zrušuje smernica Rady 2010/18/EÚ (Ú. v. EÚ L 188, 12.7.2019, s. 79, ELI: http://data.europa.eu/eli/dir/2019/1158/oj).] 

31.	žiada, aby demografické výzvy boli prioritou politiky súdržnosti EÚ a aby sa prijali konkrétne opatrenia na úrovni EÚ a na vnútroštátnej úrovni; vyzýva Komisiu, aby vyhlásila „Európsky rok demografie“ a aby uprednostnila vypracovanie oznámenia Komisie o využití talentov v európskych regiónoch a z Mechanizmu podpory talentov s cieľom podporiť sociálnu súdržnosť a zvýšiť financovanie vidieckych a najvzdialenejších oblastí a regiónov s vysokou mierou vyľudňovania, a zároveň aby podporila tvorbu kvalitných pracovných miest, verejné služby, projekty miestneho rozvoja a základnú infraštruktúru v záujme práva obyvateľstva zotrvať, a to najmä v prípade mladých ľudí; zdôrazňuje význam zavedenia osobitných opatrení na riešenie regionálnych nerovností v oblasti vzdelávania a odbornej prípravy, ktoré zabezpečia rovnaký prístup ku kvalitnému a cenovo dostupnému vzdelávaniu pre všetkých;
32.	vyjadruje znepokojenie nad tým, že napriek zlepšeniam sú viaceré skupiny obyvateľstva vrátane žien, starších ľudí, osôb s nízkou a strednou kvalifikáciou, osôb so zdravotným postihnutím a ľudí s migrantským alebo menšinovým pôvodom stále výrazne nedostatočne zastúpené na trhu práce EÚ; upozorňuje na to, že sa prehĺbili nerovnosti vo vzdelávaní, čím sa ešte viac zhoršila zraniteľnosť študentov zo znevýhodneného prostredia a s migrantským pôvodom; poukazuje na to, že podľa spoločnej správy o zamestnanosti môžu ľudia s migrantským alebo menšinovým pôvodom výrazne profitovať z cielených opatrení na riešenie nesúladu medzi ponúkanými a požadovanými zručnosťami, zlepšenie jazykovej spôsobilosti a boj proti diskriminácii; zdôrazňuje, že je dôležité posilniť úsilie pri vykonávaní akčného plánu pre integráciu a začlenenie na roky 2021 – 2027, ktorý poskytuje spoločný politický rámec na podporu členských štátov pri vypracúvaní vnútroštátnych politík integrácie migrantov;
33.	vyzýva Komisiu a Radu, aby uprednostnili znižovanie administratívneho zaťaženia s cieľom zjednodušiť a zároveň dodržať pracovné a sociálne normy; domnieva sa, že lepšia podpora MSP a existujúcich a potenciálnych podnikateľov zlepší konkurencieschopnosť EÚ a jej dlhodobú udržateľnosť, zvýši inovácie a vytvorí kvalitné pracovné miesta; konštatuje, že MSP a samostatne zárobkovo činné osoby vo všetkých odvetviach majú zásadný význam pre hospodársky rast EÚ, a tým aj pre financovanie sociálnych politík; naliehavo vyzýva na vykonávanie osobitných odporúčaní na zlepšenie jednotného trhu; berie na vedomie, že Komisia 29. januára 2025 uverejnila Kompas konkurencieschopnosti[footnoteRef:22]; [22:  	Oznámenie Komisie z 29. januára 2025 s názvom Kompas konkurencieschopnosti pre EÚ (COM(2025)0030).] 

34.	vyzýva Komisiu, aby pri každom novom legislatívnom návrhu vykonala kontrolu konkurencieschopnosti a zohľadnila celkový vplyv právnych predpisov EÚ na podniky, ako aj na ostatné politiky a programy EÚ;
35.	domnieva sa, že sociálne hospodárstvo je základnou zložkou sociálneho trhového hospodárstva EÚ a hnacou silou vykonávania Európskeho piliera sociálnych práv a jeho cieľov, keďže často poskytuje zamestnanie zraniteľným a vylúčeným skupinám; vyzýva Komisiu a členské štáty, aby posilnili svoju podporu všetkým podnikom sociálneho hospodárstva, ale najmä neziskovým podnikom, ako sa zdôrazňuje v akčnom pláne pre sociálne hospodárstvo na rok 2021 a pláne pre sociálne hospodárstvo z Liège, s cieľom podporovať kvalitnú, dôstojnú a inkluzívnu prácu a obehové hospodárstvo, nabádať členské štáty, aby uľahčili prístup k financovaniu a zvýšili viditeľnosť subjektov sociálneho hospodárstva; vyzýva Komisiu, aby preskúmala inovatívne mechanizmy financovania na podporu rozvoja sociálneho hospodárstva v Európe[footnoteRef:23] a na podporu dynamického a inkluzívneho podnikateľského prostredia; [23:  	Uznesenie zo 6. júla 2022 o akčnom pláne EÚ pre sociálne hospodárstvo (Ú. v. EÚ C 47, 7.2.2023, s. 171).] 

36.	domnieva sa, že v tomto roku transformácie by členské štáty mali zavedením revidovaných pravidiel správy hospodárskych záležitostí zosúladiť fiškálnu zodpovednosť s udržateľným a inkluzívnym rastom a zamestnanosťou; konštatuje, že zapojenie sociálnych partnerov, a to aj do prípravy strednodobých fiškálnych štrukturálnych plánov, by sa malo posilniť s cieľom prispieť k cieľom nového rámca správy hospodárskych záležitostí;
37.	víta skutočnosť, že vnútroštátne strednodobé fiškálne štrukturálne plány musia podľa nového rámca správy hospodárskych záležitostí zahŕňať reformy a investície reagujúce na hlavné výzvy identifikované v kontexte európskeho semestra a musia tiež zabezpečiť udržateľnosť dlhovej služby pri strategickom investovaní do zásad Európskeho piliera sociálnych práv s cieľom podporiť vzostupnú sociálnu konvergenciu;
38.	vyjadruje znepokojenie nad tým, že dodržiavanie odporúčaní pre jednotlivé krajiny je naďalej nízke; opakuje preto svoju výzvu na účinné vykonávanie odporúčaní pre jednotlivé krajiny členskými štátmi s cieľom podporovať systémy zdravotnej starostlivosti a udržateľné dôchodkové systémy v súlade so zásadami 15 a 16 Európskeho piliera sociálnych práv a dlhodobú prosperitu pre všetkých občanov, a to s prihliadnutím na zraniteľnosť pracovníkov, ktorých kariérna dráha je roztrieštená, prerušovaná a podlieha zmenám trhu práce; trvá na tom, že Komisia by mala posilniť dialóg s členskými štátmi o vykonávaní existujúcich odporúčaní a usmernení pre zamestnanosť, ako aj o súčasných alebo budúcich politických opatreniach na riešenie zistených problémov;
39.	víta vytvorenie rámca na identifikáciu rizík pre sociálnu konvergenciu v rámci európskeho semestra, čo bola dôrazná požiadavka Európskeho parlamentu; pripomína, že Komisia v kontexte tohto rámca posudzuje riziká pre vzostupnú sociálnu konvergenciu v členských štátoch a monitoruje pokrok pri vykonávaní Európskeho piliera sociálnych práv na základe sociálneho prehľadu a zásad rámca sociálnej konvergencie; víta, že spoločná správa o zamestnanosti na rok 2025 poskytuje analýzu špecifickú pre jednotlivé krajiny na základe zásad rámca sociálnej konvergencie; vyzýva Komisiu, aby v rámci tohto nového rámca ďalej rozvíjala inovatívne nástroje kvantitatívnej a kvalitatívnej analýzy s cieľom optimálne ich využiť v budúcich cykloch európskeho semestra;
40.	víta skutočnosť, že prvá analýza založená na zásadách rámca sociálnej konvergencie poukazuje na vzostupnú konvergenciu na trhu práce v roku 2023[footnoteRef:24]; so znepokojením konštatuje, že výsledky v oblasti zamestnanosti nedostatočne zastúpených skupín sa musia ešte zlepšiť a že na európskej úrovni pretrvávajú riziká pre vzostupnú konvergenciu, pokiaľ ide o rozvoj zručností, od vzdelávania v ranom veku až po celoživotné vzdelávanie, a sociálne výstupy v oblasti miery rizika chudoby a sociálneho vylúčenia; vyzýva Komisiu, aby v druhej etape analýzy ďalej analyzovala tieto riziká pre sociálnu konvergenciu a aby s dotknutými členskými štátmi prediskutovala prijaté alebo plánované opatrenia na riešenie týchto rizík; [24:  	Návrh Komisie zo 17. decembra 2024 na spoločnú správu Komisie a Rady o zamestnanosti (COM(2024)0701).] 

41.	uznáva krízu životných nákladov, ktorá zvýšila zaťaženie domácností, a rastúce náklady na bývanie, ktoré spolu s vysokými nákladmi na energiu prispievajú k vysokej miere energetickej chudoby v celej EÚ; preto vyzýva Komisiu a členské štáty, aby komplexne riešili základné príčiny tejto krízy tým, že uprednostnia politiky, ktoré podporujú hospodársku odolnosť, sociálnu súdržnosť a udržateľný rozvoj;
42.	upozorňuje na sociálne riziká vyplývajúce z krízy automobilového priemyslu, ktorý čelí bezprecedentnému tlaku vonkajších aj vnútorných faktorov; vyzýva Komisiu, aby venovala pozornosť tomuto odvetviu a zintenzívnila sociálny dialóg a účasť pracovníkov na procesoch transformácie; zdôrazňuje naliehavú potrebu koordinovanej reakcie EÚ prostredníctvom núdzovej pracovnej skupiny odborov a zamestnávateľov, ktorá by reagovala na súčasnú krízu;
43.	vyzýva Komisiu, aby monitorovala údaje o reštrukturalizácii a jej vplyve na zamestnanosť, napríklad prostredníctvom európskeho monitora reštrukturalizácie, aby uľahčila opatrenia na podporu reštrukturalizácie a prechodu na trh práce a aby zvážila zdôraznenie vnútroštátnych opatrení podporujúcich sociálne zodpovedný spôsob reštrukturalizácie v európskom semestri;
44.	vyjadruje znepokojenie nad revíziami hodnotiacej tabuľky postupu pri makroekonomickej nerovnováhe, ktoré prijala Komisia, najmä pokiaľ ide o zníženie ukazovateľov zamestnanosti a sociálnych ukazovateľov, ktoré sú kľúčové pre posúdenie sociálnej situácie a situácie na trhu práce v členských štátoch; vyjadruje poľutovanie nad tým, že nezamestnanosť mladých ľudí sa už nepovažuje za hlavný ukazovateľ, a to aj napriek jeho významu pri identifikácii a riešení konkrétnych výziev na trhu práce a pri prijímaní vhodných verejných politík; zdôrazňuje, že v rozhodovacom procese by sa mali viac zohľadňovať ukazovatele sociálnych noriem; vyjadruje poľutovanie nad tým, že Komisia riadne nekonzultovala s Európskym parlamentom, a pripomína Komisii jej povinnosť úzko spolupracovať s Európskym parlamentom, Radou a sociálnymi partnermi pred vypracovaním hodnotiacej tabuľky v rámci postupu pri makroekonomickej nerovnováhe a súboru makroekonomických a makrofinančných ukazovateľov pre členské štáty; zdôrazňuje, že uplatňovanie zásad Európskeho piliera sociálnych práv musí byť súčasťou hodnotiacej tabuľky v rámci postupu pri makroekonomickej nerovnováhe;
45.	domnieva sa, že územná a sociálna súdržnosť sú základnými zložkami programu konkurencieschopnosti a že právne predpisy, ako je európsky nástroj dočasnej podpory na zmiernenie rizík nezamestnanosti v núdzovej situácii (SURE), zostávajú pozitívnym príkladom, ktorý môže inšpirovať budúce iniciatívy EÚ;
46.	domnieva sa, že Komisia a členské štáty by mali zabezpečiť, aby fiškálne politiky v rámci európskeho semestra podporovali investície zosúladené s Európskym pilierom sociálnych práv, najmä v oblastiach, ako je dôstojné a cenovo dostupné bývanie, kvalitná zdravotná starostlivosť, vzdelávanie a systémy sociálnej ochrany, pretože tieto sú rozhodujúce pre sociálnu súdržnosť a dlhodobú hospodársku udržateľnosť a na riešenie výziev zistených prostredníctvom sociálnych ukazovateľov;
47.	zdôrazňuje, že treba riešiť kľúčové výzvy označené v sociálnom prehľade ako „kritické“ a „ktoré treba sledovať“ vrátane detí ohrozených chudobou alebo sociálnym vylúčením, rozdielov v zamestnanosti žien a mužov, nadmerného zaťaženia v podobe nákladov na bývanie, starostlivosti o deti, dlhodobej starostlivosti, rozdielov v zamestnanosti osôb so zdravotným postihnutím a vplyvu sociálnych transferov na znižovanie chudoby, ako aj základných digitálnych zručností[footnoteRef:25]; [25:  	Návrh Komisie zo 17. decembra 2024 na spoločnú správu Komisie a Rady o zamestnanosti (COM(2024)0701).] 

48.	zdôrazňuje negatívny vplyv krízy životných nákladov na osoby so zdravotným postihnutím;
49.	naliehavo vyzýva členské štáty, aby zvážili prísne politiky, ktoré zabezpečia spravodlivé mzdy a zlepšia pracovné podmienky, najmä pre pracovníkov s nízkymi príjmami a pracovníkov v neistých pracovných podmienkach;
50.	zdôrazňuje potrebu včasných a harmonizovaných údajov o sociálnych politikách s cieľom zlepšiť tvorbu politiky založenej na dôkazoch a cielené sociálne investície; vyzýva na zlepšenie sociálneho prehľadu s cieľom pokryť 20 zásad Európskeho piliera sociálnych práv zavedením príslušných ukazovateľov odrážajúcich trendy a príčiny nerovnosti, ako sú kvalitné zamestnanie, rozdelenie bohatstva, prístup k verejným službám, primerané dôchodky, miera bezdomovectva, duševné zdravie a nezamestnanosť; pripomína, že ukazovateľ rizika chudoby alebo sociálneho vylúčenia (AROPE) neodhaľuje príčiny komplexnej nerovnosti; vyzýva Komisiu a členské štáty, aby vytvorili európsky rámec zberu údajov o sociálnych službách na monitorovanie investícií do sociálnych služieb a ich pokrytia;
51.	poveruje svoju predsedníčku, aby postúpila toto uznesenie Rade a Komisii.

